*****

ΚΑΝΟΝΙΣΜΟΣ (ΕΟΚ) αριθ. 429/81 ΤΗΣ ΕΠΙΤΡΟΠΗΣ

της 19ης Φεβρουαρίου 1981

περί καθορισμού, για την περίοδο από 11 Φεβρουαρίου μέχρι 10 Νοεμβρίου 1981, της κοινοτικής τιμής προσφοράς για τα αγγούρια η οποία εφαρμόζεται έναντι της Ελλάδος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος (1),

τον κανονισμό (ΕΟΚ) αριθ. 10/81 του Συμβουλίου της 1ης Ιανουαρίου 1981 περί καθορισμού, στον τομέα των οπωροκηπευτικών, των γενικών κανόνων εφαρμογής της πράξεως προσχωρήσεως περί των όρων προσχωρήσεως της Ελλάδος (2), και ιδίως το άρθρο 9 παράγραφος 1,

Εκτιμώντας:

ότι, σύμφωνα με το άρθρο 75 της πράξεως περί των όρων προσχωρήσεως της Ελλάδος, καθιερώνεται εξισωτικός μηχανισμός κατά την εισαγωγή στην Κοινότητα, με την πριν από την προσχώρηση της Ελλάδος σύνθεσή της, η οποία καλείται στο εξής « Κοινότης των Εννέα», για τα οπωροκηπευτικά προελεύσεως Ελλάδος για τα οποία έχει καθορισθεί θεσμική τιμή·

ότι, σύμφωνα με το άρθρο 75 παράγραφος 2 περίπτωση α) της προαναφερθείσας πράξεως, υπολογίζεται κατ' ετος μία κοινοτική τιμή προσφοράς, αφ' ενός με βάση τον αριθμητικό μέσο όρο των τιμών στην παραγωγή κάθε Κράτους μέλους της Κοινότητος των Εννέα, προσαυξημένον κατά τα έξοδα μεταφοράς και συσκευασίας που επιβαρύνουν τα προϊόντα από τις περιοχές παραγωγής ως τα αντιπροσωπευτικά κέντρα καταναλώσεως της Κοινότητος, αφ' ετέρου δε αφού ληφθούν υπόψη οι εξελίξεις του κόστους παραγωγής στον τομέα των οπωροκηπευτικών· ότι οι προναφερθείσες τιμές στην παραγωγή αντιστοιχούν στο μέσο όρο των τιμών που διαπιστώνονται κατά τη διάρκεια των τριών ετών που προηγούνται από την ημερομηνία καθορισμού της κοινοτικής τιμής προσφοράς· ότι, πάντως, η ετήσια κοινοτική τιμή προσφοράς δεν μπορεί να υπερβαίνει το ύψος της τιμής αναγωγής που εφαρμόζεται έναντι τρίτων χωρών, μειωμένης της κοινοτικής αυτής τιμής προσφοράς κατά 3 % κατά την πρώτη προσέγγιση της τιμής που αναφέρεται στο άρθρο 59 της πράξεως προσχωρήσεως·

ότι για να ληφθούν υπόψη οι εποχιακές διαφορές των τιμών, πρέπει να διαιρεθεί η περίοδος εμπορίας σε υποπεριόδους και να καθορισθεί μία κοινοτική τιμή προσφοράς για καθεμία από αυτές·

ότι, σύμφωνα με το άρθρο 3 του κανονισμού (ΕΟΚ) αριθ. 10/81 του Συμβουλίου, οι τιμές που λαμβάνονται υπόψη για τον υπολογισμό των τιμών στην παραγωγή είναι εκείνες που διαπιστώνονται για ένα εγχώριο προϊόν καθορισμένο κατά τα εμπορικά του χαρακτηριστικά στην ή στις αντιπροσωπευτικές αγορές που βρίσκονται στις ζώνες παραγωγής, όπου οι τιμές είναι πλέον χαμηλές για τα προϊόντα ή τις ποικιλίες που αντιπροσωπεύουν ένα σημαντικό μέρος της παραγωγής που τίθεται σε εμπορία καθ' ολη τη διάρκεια του έτους ή κατά τη διάρκεια τμήματος αυτού και ανταποκρίνονται στην ποιοτική κατηγορία Ι και σε συγκεκριμένους όρους όσον αφορά τη συσκευασία· ότι ο μέσος όρος των τιμών για κάθε αντιπροσωπευτική αγορά πρέπει να καταρτίζεται αφού αποκλεισθούν οι τιμές που μπορεί να θεωρηθούν υπερβολικά υψηλές ή υπερβολικά χαμηλές σε σχέση με τις κανονικές διακυμάνσεις που διαπιστώνονται στην αγορά αυτή·

ότι τα αγγούρια που παράγονται στην Κοινότητα των Εννέα προέρχονται κυρίως από καλλιέργειες σε θερμοκήπια· ότι σ' αυτόν τον τύπο προϊόντος ανταποκρίνεται η κοινοτική τιμή προσφοράς που καθορίζεται για την περίοδο αυτή· ότι τα αγγούρια που εισάγονται από την Ελλάδα προέρχονται από ακάλυπτες καλλιέργειες · ότι τα αγγούρια αυτά, αν και θα μπορούσαν να καταταχθούν στην κατηγορία Ι, δεν συγκρίνονται ως προς την ποιότητα και ως προς την τιμή με τα προϊόντα θερμοκηπίων· ότι πρέπει λοιπόν στο εξής να προσαρμοσθούν οι τιμές των αγγουριών, που δεν παράγονται σε θερμοκήπια, μ' ενα συντελεστή προσαρμογής·

ότι η εφαρμογή των προαναφερθέντων κριτηρίων οδηγεί στον καθορισμό των κοινοτικών τιμών προσφοράς των αγγουριών, για την περίοδο από 11 Φεβρουαρίου μέχρι 10 Νοεμβρίου 1981, στα ακόλουθα επίπεδα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Φρούτων και Λαχανικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο 1981 η κοινοτική τιμή προσφοράς για τα αγγούρια (διάκριση 07. 01 P I του Κοινού Δασμολογίου), η οποία εκφράζεται σε ΕΝΜ ανά 100 χιλιόγραμμα καθαρού βάρους, καθορίζεται ως εξής για τα προϊόντα της ποιοτικής κατηγορίας Ι, όλων των μεγεθών, τα οποία προσφέρονται συσκευασμένα:

- Φεβρουάριος: (από 11 μέχρι 20): 98,50

(από 21 μέχρι 28): 81,05

- Μάρτιος: 84,55

- Απρίλιος: 70,99

- Μάιος: 59,96

- Ιούνιος: 44,12

- Ιούλιος: 32,75

- Αύγουστος: 36,48

- Σεπτέμβριος: 39,05

- Οκτώβριος: 63,27

- Νοέμβριος (από 1 μέχρι 10): 74,49

2. Εν όψει του υπολογισμού της ελληνικής τιμής προσφοράς, οι τιμές των εισαγομένων αγγουριών, που δεν παράγονται σε θερμοκήπιο, προσαρμόζονται:

- από την 11η Φεβρουαρίου μέχρι την 30ή Σεπτεμβρίου με το συντελεστή 1,30,

- από την 1η Οκτωβρίου μέχρι την 10η Νοεμβρίου με το συντελεστή 1,00.

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Φεβρουαρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 291 της 219. 11. 1979, σ. 17.

(2) ΕΕ αριθ. L 1 της 1. 1. 1981, σ. 17.